b'\n_START_ARTICLE_\nMargarete Corneliussen\n_START_SECTION_\nAndre verdenskrig\n_START_PARAGRAPH_\nCorneliussen var involvert i motstandsarbeidet under krigen. Hun hadde dekknavnet \xc2\xabMargrete\xc2\xbb. Hennes kj\xc3\xa6reste og senere mann, Kai Holst var med i Milorg og Corneliussen var i 1942 ordonnans mellom Holst og Arthur Hansson i motstandsbevegelsen. Corneliussen drev ogs\xc3\xa5 dekkleiligheter for Jens Christian Hauge og andre i Milorgs ledelse. Blant disse var ogs\xc3\xa5 den viktige dekningsleiligheten \xc2\xabMunken\xc2\xbb, som l\xc3\xa5 p\xc3\xa5 hj\xc3\xb8rnet av Munkedamsveien og Parkveien. Corneliussen stelte for Holst og Hauge da disse to l\xc3\xa5 i dekning i 1943. Da Arnfinn Vik kom til Norge som utsending fra Forsvarets Overkommando i november 1943 bodde han hos Margarete Corneliussen i Eventyrveien. Margarete Corneliussen flyktet til Sverige og ble registrert som norsk flyktning nummer 24539, sammen med sin mor, Monna, hos Flyktningskontoret i Stockholm 10. februar 1944. Den 19. desember 1944 giftet Kai Holst og Margarete Corneliussen seg i Stockholm. Hun ble ansatt ved chifferkontoret ved den norske legasjonen i Stockholm, som innebar at hun var godt inne i hva som foregikk i de hemmelige tjenestene. Hun jobbet ved legasjonen fram til krigens slutt._NEWLINE_Corneliussens yngre s\xc3\xb8ster Monna Corneliussen (f. 1922) ble arrestert 20. april 1944 og satt som fange p\xc3\xa5 Grini fram til krigens slutt.\n_START_SECTION_\nEtter krigen\n_START_PARAGRAPH_\nKai Holst ble i juni 1945 funnet d\xc3\xb8d under uavklarte omstendigheter. Corneliussen og hennes s\xc3\xb8ster ble av en politimann truet til \xc3\xa5 la saken ligge._NEWLINE_Corneliussen arbeidet fra 1945 som l\xc3\xa6rerinne ved Mensendieckskolen i Oslo. Hun bidro til et grundig og omfattende arbeid med \xc3\xa5 bearbeide og skrive ned Mensendieck-gymnastikk\xc3\xb8velser._NEWLINE_Den 9. juni 1961 giftet hun seg med Arne M\xc3\xb8rch Hansson, en yngre bror av Wladimir M\xc3\xb6rch Hansson, som var Kai Holsts sjef i Stockholm i 1945.\n_START_SECTION_\nSlektskap\n_START_PARAGRAPH_\nCorneliussen var datter av soussjef i Tiedemanns Tobaksfabrik og medlem av Industriforbundets hovedstyre Ragnar Corneliussen. Hun kom fra Oslo, men hennes far var f\xc3\xb8dt i Kristiansand og slekten kom opprinnelig fra Stryn. Hennes onkel var kontreadmiral og forsvarssjef Elias Corneliussen. Hennes s\xc3\xb8ster, Else Corneliussen, var gift med generalmajor Ole Otto Paus, og hun var dermed tante til visesangeren Ole Paus._NEWLINE_Corneliussen var fra desember 1944 til juni 1945 gift med Kai Holst. Hun ble i 1961 gift med Arne M\xc3\xb8rch Hansson (1917\xe2\x80\x932011; se Hansson (slekt fra Trondheim)).'